钦定古今图书集成/明伦汇编/氏族典/第357卷 > 《廖用贤尚友录》 > 林希
## 钦定古今图书集成/明伦汇编/氏族典/第357卷 > 《廖用贤尚友录》 > 林希

按《宋史林希传》：“希字子中，福州人。举进士，调泾县主
簿，为馆阁校勘、集贤校理。神宗朝，同知太常礼院。遣
使高丽，希闻命，惧形于色，辞行。神宗怒，责监杭州楼
店务。岁馀，通判秀州，复知太常礼院，迁著作佐郎、礼
部郎中。元祐初，历秘书少监、起居舍人、起居郎，进中
书舍人。言者疏其行谊浮伪，士论羞薄，不足以玷从
列。”以集贤殿修撰知苏州，更宣、湖、润、杭、亳五州。绍圣
初，知成都府，道阙下，章惇留为中书舍人，修《神宗实
录》。时方推明绍述，尽黜元祐群臣，希皆密预其议，自
司马光、吕公著、大防、刘挚、苏轼辙等数十人之制，皆
希为之词，极其丑诋，读者无不愤叹。迁礼部、吏部尚
书、翰林学士，擢同知枢密院。始，惇疑曾布在枢府间
已使希为贰，以相伺察。希怨惇，不引为执政，遂叛惇。
会邢恕论希罪，惇因并去之，罢知亳州，移杭州。旋以
端明殿学士知太原府。徽宗立，徙大名，上《河东边计》
三策，朝廷以其词命丑正之罪，夺职知扬州，徙舒州。
未几卒，谥曰“文节。”